《乘舟阻风》
宋代·张嵲

泽国天低星斗湿，疾风吹波作山立。岸头草木皆震动，鸡犬鸣吠纷相及。

通宵万窍无停声，平明更作春涛惊。青天东下日杲杲，风伯盛怒何当平。

人言航河只一苇，咫尺犹须论万里。乃知世事不可期，指点舟人转船尾。

常悲无梁越长川，我今操舟翻百难。平生所遇半如许，岂独此事堪长叹。

吁嗟屏翳真可鄙，岁岁祠官费秩礼。我闻敌骑南渡年，万里长江波不起。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。